Quirinus
Quirinus, romersk gud, måske af sabinsk oprindelse. Han havde sin egen præst (flamines); navnet genfindes i Quirinalhøjen i Rom, sabinernes gamle boplads, hvor han havde et tempel, og hænger formentlig sammen med den officielle tiltaleform quirites til romerske borgere. Quirinus fik s.m. Jupiter og Mars del i det første krigsbytte, spolia opima, men i øvrigt er hans funktioner i historisk tid stærkt omdiskuterede. I senrepublikansk tid blev hans kult en del af kulten for Romulus. I Georges Dumézils religionshistoriske trefunktionsteori indtager Quirinus en vigtig plads. Ordet Quirinus' oprindelse er uklar.